6.4.2022
MT
Il-Ġurnal Uffiċjali tal-Unjoni Ewropea
C 152/149
3.14.
L-Istrateġija ta’ Dekarbonizzazzjoni tal-OMI identifikat lista ta’ miżuri li għandhom jittieħdu fuq perjodu qasir, medju u twil għat-tnaqqis tal-emissjonijiet tas-CO2.
Waqt is-76 sessjoni tal-Kumitat tal-Protezzjoni tal-Ambjent tal-Baħar (MEPC) tal-Organizzazzjoni Marittima Internazzjonali, li saret mill-10 sas-17 ta’ Ġunju 2021, il-gvernijiet membri tal-OMI, inklużi l-Istati Membri kollha tal-UE, filwaqt li ħadu pass kbir ’il quddiem għat-tranżizzjoni tal-enerġija tas-settur marittimu, adottaw pakkett komprensiv ta’ miżuri tekniċi u operattivi fuq terminu qasir legalment vinkolanti biex jitnaqqsu l-emissjonijiet tas-CO2 mill-vapuri, li ser jidħol fis-seħħ fl-1 ta’ Novembru 2022. 3.15.
B’mod aktar speċifiku, il-miżuri adottati waqt is-76 sessjoni tal-MEPC jirrikjedu li vapuri ta’ 400 gt u aktar jikkalkulaw l-Indiċi ta’ Vapur Eżistenti għall-Effiċjenza Enerġetika (EEXI) tagħhom billi jużaw mezzi tekniċi biex itejbu l-effiċjenza enerġetika tagħhom, u li l-vapuri kollha ta’ aktar minn 5 000 gt jistabbilixxu l-Indikatur annwali operattiv tal-Intensità tal-Karbonju (CII) u l-klassifikazzjoni CII tagħhom.
L-intensità tal-karbonju torbot l-emissjonijiet tal-gassijiet serra mal-ammont ta’ merkanzija ttrasportata fuq id-distanza vvjaġġata.
L-OMI ser tirrevedi l-effettività tal-implimentaz­ zjoni tar-rekwiżiti tas-CII u tal-EEXI sal-1 ta’ Jannar 2026 biex tiddetermina jekk humiex meħtieġa emendi ulterjuri. 3.16.
It-tbaħħir internazzjonali b’mod ġenerali huwa l-qasam fejn iseħħ l-ikbar volum ta’ kummerċ transfruntier, u jittrasporta bejn pajjiżi terzi għal aktar minn 90 % tal-kapaċità kummerċjali tiegħu merkanzija essenzjali għall-ekonomija dinjija, bħaż-żejt u prodotti taż-żejt, gass, prodotti kimiċi, ħadid u minerali oħra, faħam u fertilizzanti.
Għalhekk, għandu jkun hemm disponibbiltà globali tal-fjuwil tal-ispeċifikazzjoni meħtieġa tal-UE fil-portijiet madwar id-dinja sabiex il-kummerċ internazzjonali jimxi bla xkiel. 3.17.
It-tbaħħir internazzjonali huwa primarjament industrija mmexxija mill-SMEs li, fir-rigward tat-tbaħħir bil-massa jew tbaħħir mingħajr korsa regolari, huwa settur ġenwinament intraprenditorjali bil-karatteristiċi ta’ suq perfettament kompetittiv.
Dan minħabba li s-settur jinkludi eluf ta’ kumpaniji madwar id-dinja u mhuwiex iddominat minn għadd limitat ta’ korporazzjonijiet jew alleanzi kbar ħafna, kif inhu l-każ fis-settur tat-tbaħħir tal-linja u fil-maġġoranza tas-setturi industrijali u tas-servizzi prinċipali globalment.
Għalhekk, il-kumpaniji tat-tbaħħir li huma tad-daqs ta’ SME m’għandhomx is-setgħa ta’ negozjar biex jiddistribwixxu u jkopru fjuwils ġodda fil-portijiet madwar id-dinja. 3.18.
Il-valutazzjoni tal-impatt tal-Kummissjoni dwar l-abbozz tar-Regolament FuelEU Maritime tipprevedi domanda akbar għal fjuwils rinnovabbli u b’livell baxx ta’ emissjonijiet tal-karbonju fis-settur tat-trasport marittimu, bl-enfasi, fost l-oħrajn, fuq il-bijofjuwils likwidi, il-gass dekarbonizzat (inkluż il-bijo-LNG), l-e-fjuwils, il-fjuwils idderivati mill-idroġenu dekarbonizzati (il-metanol u l-ammonijaka) u l-elettriku.
Il-valutazzjoni tal-impatt tantiċipa żieda fl-użu tal-bijofjuwils, filwaqt li l-importanza tal-bijofjuwils hija rikonoxxuta wkoll b’mod partikolari għal setturi li huma diffiċli biex jiġu dekarbonizzati, bħall-avjazzjoni u t-trasport marittimu. 3.19.
Hemm l-isfida li jiġu żviluppati l-produzzjoni u l-infrastruttura tal-provvista meħtieġa għall-e-fjuwils madwar id-dinja.
Il-proposta għal Direttiva riveduta dwar l-Enerġija Rinnovabbli tistabbilixxi mira ġdida għall-UE fejn mill-inqas 40 % tal-enerġija tkun minn sorsi rinnovabbli fl-2030.
Madankollu, huwa rikonoxxut li t-tbaħħir għandu sfidi akbar ta’ dekarbonizzazzjoni meta mqabbel ma’ setturi oħra, minħabba n-nuqqas attwali ta’ teknoloġiji lesti għas-suq mingħajr emissjonijiet.
Filfatt, il-fjuwils b’livell baxx jew żero ta’ emissjonijiet tal-karbonju bħalissa mhumiex disponibbli fis-suq għat-tbaħħir.
Barra minn hekk, l-investiment kapitali meħtieġ għall-iżvilupp tal-produzzjoni, eż. l-ammonijaka ekoloġika (e-ammonijaka), skont il-metodi ta’ produzzjoni u l-perkorsi speċifiċi tal-produzzjoni tal-fjuwil, huwa stmat li huwa bejn USD 1,2-1,65 triljun (UMAS, 2020) u ma jinkludix l-investimenti meħtieġa għall-infrastruttura tal-provvista madwar id-dinja. 3.20.
Għalhekk, il-mira stabbilita għal tnaqqis medju ta’ 75 % fl-intensità tal-gassijiet serra tal-enerġija użata abbord mill-vapuri sal-2050 hija sopravvalutata.
Wieħed mill-akbar ostakli għad-dekarbonizzazzjoni tas-settur marittimu ser ikun il-forniment ta’ infrastruttura ġdida ta’ bunkering li ser tkun meħtieġa fil-portijiet madwar id-dinja biex il-vapuri jiġu fornuti b’mod sikur bi fjuwils alternattivi.
Huwa fl-interess tal-industrija tat-tbaħħir li tiġi żviluppata malajr infrastruttura bħal din, sabiex fjuwils ġodda jkunu faċilment disponibbli globalment, u minn kemm jista’ jkun portijiet, peress li dan iwassal sabiex il-prezz tal-fjuwils b’emissjonijiet żero tal-karbonju jkun irħas, u b’hekk tiġi ffaċilitata l-konformità mal-objettivi ddikjarati tar-Regolament propost. 3.21.
Il-fjuwils ta’ sostituzzjoni, bħall-bijofuwils avvanzati eż.
Żjut Veġetali Idrotrattati (HVOs), li huma kompatibbli b’mod limitat mal-magni tal-vapuri moderni kollha (it-tipi kollha ta’ bastimenti irrispettivament mill-kummerċ) li jistgħu jaħarqu bijofjuwils mingħajr ma jkun hemm bżonn ta’ aġġustamenti tekniċi, ta’ sikurezza jew ta’ disinn, jistgħu jkunu soluzzjoni parzjali tal-inqas fis-settur bil-massa jew mingħajr korsa regolari.
Madankollu, hija r-responsabbiltà tal-fornituri tal-fjuwil li jiżguraw li meta jitħalltu mal-fjuwils fossili, it-taħlitiet speċifikati jkunu adattati għall-użu mill-vapuri u jkunu disponibbli fi kwantitajiet suffiċjenti fil-portijiet tal-UE.
Il-bijofjuwils importati fis-suq tal-UE għandhom jissodisfaw il-kriterji ta’ sostenibbiltà tal-UE kif stabbiliti fid-Direttiva riveduta dwar l-Enerġija Rinnovabbli (l-Anness IX, il-Parti A u B).
L-abbozz tar-Regolament FuelEU Maritime jittrasferixxi r-responsabbiltà biex jintlaħqu l-kriterji ta’ sostenibbiltà tad-Direttiva dwar l-Enerġija Rinnovabbli fuq il-vapuri.
Barra minn hekk, l-inċentivar tal-użu ta’ taħlitiet tal-bijofjuwils tal-kwalità speċifikata mixtrija barra mill-UE jista’ jippreżenta sfidi ta’ infurzar, li jpoġġu f’riskju l-ksib tal-miri tat-tnaqqis tal-emissjonijiet.